Misdaadstatistieke nou meer gereeld bekendgemaakJeff Radebe. Foto: GCIS Radebe het die media toegespreek na afloop van ŉ kabinetsvergadering en gesê daar is besluit dat een omvattende verslag jaarliks uitgereik sal word en misdaadstatistieke elke kwartaal. “Meer gereelde statistieke sal die regering in staat stel om beter besluite te neem oor kwessies wat spruit uit misdaadtendense,” het Radebe gesê. “Die jaarlikse omvattende verslag sal dan die veranderinge in die misdaadstatistieke weergee wat spruit uit veranderinge in die stand van sake wat deur die loop van die jaar onder oorweging geneem word.” Pieter Groenewald, die VF Plus se hoofwoordvoerder oor polisie, het die aankondiging verwelkom en gesê die party vra al langer as ŉ dekade dat misdaadstatistiek kwartaalliks bekendgestel word. “Kwartaallikse misdaadstatistieke sal verseker dat brandpunte gouer bekend gemaak word waardeur meer effektiewe misdaadsbestryding in werking gestel kan word. Die publiek het ook die reg om te weet waar hierdie brandpunte is en daarom sal kwartaallikse statistieke hulle beter ingelig hou,” het hy gesê. “Die minister se verklaring dat ŉ jaarlikse verslag ŉ regstelling sal maak, bevestig die kritiek van die VF Plus dat die geloofwaardigheid van huidige misdaadstatistieke onder verdenking is. Die VF Plus vra ook sedert 2008 dat statistieke oor plaasmoorde en plaasaanvalle ook bekendgemaak word. Dit moet nou by hierdie statistieke ingesluit word.”